16 nordjyder deltog søndag i et møde, hvor der blev skabt en nordjysk afdeling af det højreradikale parti Danskernes Parti.

Søndag blev der afholdt et opstartsmøde for Danskernes Partis nye nordjyske afdeling. Danskernes Parti placerer sig politisk på den yderste højrefløj. 16 nordjyder deltog på mødet, som fandt sted i Aalborg. Danskernes Parti er et udbryderparti fra det nynazistiske Danmarks Nationalsocialistiske Bevægelse. I Nordjylland stiller partiet op til kommunalvalget i Hjørring og Regionsrådet. Morten Borup er spidskandidat i Hjørring, og han vil især fokusere på indvandrere. Morten Borup var tilfreds med mødet søndag. - De fremmødte virkede energiske og initiativrige. Det næste møde er allerede aftalt, så det lover rigtig godt for valget. Vi glæder os meget til at komme i gang, udtaler Morten Borup. Mødet og etableringen af en nordjysk afdeling sker i kølvandet på, at den nordjyske nationalistiske kammeratskabskreds Nationalt Fællesskab har nedlagt sig selv for i stedet at gå aktivt ind i Danskernes Parti.